Baġit 2021 | L-ADPD tisħaq li l-Baġit fih ħafna paroli iżda ftit fatti L-ADPD saħqet li l-Baġit ma jsemmi xejn dwar diversifikazzjoni tal-ekonomija, is-soluzzjoni għall-prekarjat u s-soluzzjonijiet immedjati biex jonqos it-traffiku
L-ADPD (l-Alternattiva Demokratika u l-Partit Demokratiku) saħqet li f'mument ta' kriżi kienet qed tistenna li l-Gvern joħroġ biex proposti ta' diversifikazzjoni li jnaqqsu d-dipendenza tal-ekonomija Maltija minn fuq it-turizmu u l-kostruzzjoni. Fl-ewwel reazzjoni għall-Baġit, l-ADPD insistiet li l-enfasi tal-Gvern baqgħet fejn kienet qabel, jiġifieri s-settur tal-kostruzzjoni. "Min-naħa l-Gvern permezz ta' dan il-baġit jagħti l-impressjoni li qed joffri l-għajnuna b'diversi inċentivi, imma min-naħa l-oħra jaqta' saqajn diversi setturi importanti. Partikolarment fil-każ tal-agrikoltura, il-gvern ħabbar xi inċentivi li minnhom infushom huma tajbin. Fl-istess waqt iżda, il-gvern jibqa' jinsisti li jissagrifika ħafna art agrikola u joqtol l-għixien ta' ħafna bdiewa biex ikun jista' jissodisfa l-kilba għal aktar toroq u roundabouts, li jkomplu jiggravaw il-problema tan-numru ta' karozzi fit-toroq u allura tal-kwalità ħażina tal-arja," kompliet l-istqarrija. Tkompli tisħaq kif huwa ironiku kif waqt li l-Gvern qed jagħti lill-pubbliku art f'Ta' Qali għar-rikreazzjoni, fl-istess ħin seraq minn ħalq il-pubbliku Malti artijiet estensivi fl-Aħrax u l-Mizieb "Il-gvern isemmi l-bidla fil-klima, imma fl-istess ħin, ilu jaħsibha 5 snin biex jibda jippjana l-implimentazzjoni tat-taħdidiet ta' Pariġi dwar l-istess suġġett. Strateġija bil-għaqal timplika politika li tnaqqas il-vetturi fit-toroq mhux politika ta' akkomodazzjoni ta' iktar traffiku permezz ta' proġetti mostrużi bħal ma huma l-proġett tas-Central Link," tkompli l-istqarrija. Dwar il-fatt li l-Gvern isemmi l-istudji dwar sistema ta' trasport tal-massa, l-ADPD tisħaq li din tista' ssir u tirnexxi biss jekk żoni kbar ta' Malta jkunu magħluqin għall-karozzi, xi ħaġa li l-gvern m'għandux sinsla jikkunsidra. "Dan filwaqt li l-gvern jibqa' jinjora soluzzjonijiet immedjati fosthom sistema ta' Bus Rapid Transit. Anke hawnhekk, jidher biċ-ċar li l-gvern m'għandux il-viżjoni politika u ambjentali neċessarja li jirriserva toroq għall-użu esklussiv tat-trasport pubbliku," tkompli. Fuq il-mina bejn Malta u Għawdex, l-ADPD tinsisti li l-gvern issa jidher li qed jirrikonoxxi li din taf ma tkunx fattibbli. "Dan ammettih il-Ministru tal-Finanzi stess fid-diskors tal-baġit għax jaf li l-unika soluzzjoni hija l-Fast Ferry bejn il-gżejjer, kif ukoll ir-raba' vapur," tkompli l-istqarrija. Filwaqt li faħħret il-fatt li l-gvern qed jaħseb fi progett ta' riċiklar u esportazzjoni tal-materjal riċiklabbli, fl-istess waqt saħqet li l-Gvern għadu qed jinsisti fuq il-progett tal-inċinerazzjoni ta' 40% tal-iskart li jimmina l-istess proġett ta' riċiklar kif imsemmi. Dwar il-prekarjat, l-ADPD insistiet li l-Gvern naqas milli jipproponi mekkanizmi adekwati li jnaqqsu l-isfruttament tal-ħaddiema, partikolarment ħaddiema immigranti, li qed ikollu impatt fuq il-ħaddiema fuq il-ħaddiema Maltin ukoll, li jkollhom jikkompetu għal pagi u kundizzjonijiet miżeri. "Ingħad ħafna fuq il-governanza tajba bħala prijorità għal gvern. Dan jistona mal-fatt li l-istess ministru li qed jitkellem fuq il-governanza tajba kif ukoll membri oħra tal-kabinett, fil-passat ma ddejqux idawwru wiċċhom in-naħa l-oħra meta s-sens ta' diċenza u etika kien jitlob mod ieħor. Il-kredibilta' ma titkejjilx bil-kliem sbieħ imma bil-fatti," insistiet l-istqarrija. Propju għalhekk li l-ADPD temmet tisħaq li l-Gvern jinqala' għall-paroli imma "bejn il-kliem u l-fatti hemm il-bahar jikkumbatti."